བདུན་པ།འཆམ་གྱི་སྒྱུ་རྩལ་ལས་འཕྲོས་པའི་དམངས་སྲོལ་རིག་གནས་བཤད་པ།འཆམ་དེ་ཉིད་ཐོག་མར་བོད་དུ་དར་བའི་ཚེ་དགོན་པ་ཁོ་ནའི་ཁྲོད་ཆེས་གསང་སྟབས་སུ་འཁྲབ་པའི་ཆོས་ཀྱི་ཆོ་ག་ཞིག་ཡིན་ལ།ཆོ་ག་དེ་ཉིད་ལོ་རྒྱུས་ཀྱི་དུས་རབས་མང་པོ་བརྒྱུད་དེ་ད་ལྟའི་རྣམ་པ་འདི་བཞིན་རྒྱ་ཆེར་འཕེལ་བ་དང་།གྲོང་པ་རྣམས་ཀྱིས་ཀྱང་མིག་གི་ལྟད་མོར་མངོན་ཆོག་པའི་ཆོས་ལུགས་ཀྱི་བྱེད་སྒོ་ཞིག་ཏུ་གྱུར་ཡོད།དུས་རབས་མི་འདྲ་བའི་ཁྲོད་ཆོ་ག་འདི་ཉིད་ལ་གོང་འཕེལ་ལམ་འགྱུར་བ་ཅུང་ཟད་རེ་ངེས་པར་དུ་བྱུང་ཡོད་ལ།འགྱུར་བ་དེ་དག་གིས་རེབ་གོང་ས་ཁུལ་གྱི་དམངས་སྲོལ་རིག་གནས་སྒྱུ་རྩལ་གོང་འཕེལ་དུ་འགྲོ་བར་ཡང་ཤུགས་རྐྱེན་གལ་ཆེན་ཐེབས་ཡོད།